Virallinen lehti nro C 289 , 11/10/1999 s. 0033



KIRJALLINEN KYSYMYS E-3285/98 esittäjä(t): Marialiese Flemming (PPE) neuvostolle (10. marraskuuta 1998) Aihe: Neuvoston pyrkimykset ydinvoimaloiden yhtenäisten turvallisuusstandardien luomiseksi Euroopan unionissa Ministerineuvosto hyväksyi 1975(1) ja 1992(2) päätöslauselmat teknisistä ongelmista ydinenergian turvallisuudessa. Niissä edellytetään, että turvallisuusvaatimusten ja -kriteerien yhdenmukaistamisessa on edettävä asteittain, jotta voidaan varmistaa väestön ja ympäristön tasainen ja riittävä suoja ydinvoiman säteilyvaaroja vastaan. Koska EURATOM-sopimukseen ei sisälly asiaankuuluvia määräyksiä, näillä päätöslauselmilla on erityinen merkitys. Mitä yhtenäisiä turvallisuusstandardeja on voitu tähän mennessä ottaa käyttöön näiden päätöslauselmien perusteella? Mitä toimia neuvosto toteuttaa edistääkseen yhtenäisten turvallisuusstandardien luomista tulevaisuudessa? Suunnitteleeko neuvosto muita päätöslauselmia tästä aiheesta tulevaisuudessa? Vastaus (29. maaliskuuta 1999) 1. Neuvosto vakuuttaa edelleen pitävänsä ydinturvallisuutta erittäin tärkeänä asiana. Tähän liittyen neuvosto on antanut ne kaksi päätöslauselmaa, joihin arvoisa parlamentin jäsen viittaa, ja neuvosto seuraa tarkkaavaisesti komission, jäsenvaltioiden ja alan teollisuuden suorittamaa päätöslauselmien täytäntöönpanoa. Neuvosto palauttaa mieliin, että ydinlaitoksen turvallista suunnittelua, rakentamista ja käyttöä koskeva toimivalta ja vastuu on sillä jäsenvaltiolla, jonka lainkäyttövaltaan kyseinen laitos kuuluu sekä Euroopan atomienergiayhteisön perustamissopimuksen ja erityisesti sen III lukuun (terveyden suojelu) perustuvan ydinturvallisuusalaa koskevan täydentävän yhteisön säännöstön. 2. Komissio on tehnyt tarkan tilanneselvityksen näiden kahden päätöslauselman täytäntöönpanosta 13. joulukuuta 1993 annetussa, myös Euroopan parlamentille osoitetussa kertomuksessaan "Kohti yhteisön tasolla hyväksyttyjä turvallisuuskriteereitä ja -vaatimuksia ja todellisen turvallisuuskulttuurin levittäminen koko Eurooppaan"(3). Neuvosto ottaa tarkasteltavaksi uuden asiaa koskevan kertomuksen, kun komissio katsoo aiheelliseksi esittää sellaisen neuvostolle. 3. Neuvosto haluaa lisäksi kiinnittää huomiota siihen, että se on 7. joulukuuta 1998 tehnyt päätöksen, jossa hyväksytään Euroopan atomienergiayhteisön liittyminen ydinturvallisuutta koskevaan yleissopimukseen. Yleissopimuksen tavoitteena on saavuttaa ja pitää yllä ydinturvallisuuden korkea taso koko maailmassa kansallisten toimenpiteiden ja kansainvälisen yhteistyön avulla sekä perustaa tehokkaat turvajärjestelmät ydinvoimalaitoksiin mahdollisten vaarojen varalta yksilöiden, yhteiskunnan ja ympäristön suojelemiseksi ydinvoimalaitosten ionisoivan säteilyn haitallisilta vaikutuksilta. 4. Neuvosto hyväksyi myös 7. joulukuuta 1998 ydinturvallisuutta koskevat päätelmät Euroopan unionin laajentumisen yhteydessä varmistaakseen, että korkeatasoinen ydinturvallisuus on jatkossakin tärkeässä asemassa liittymiskumppanuusprosessissa muun muassa auttamalla hakijavaltioita varmistamaan, että teknologisen ja toiminnallisen turvallisuuden tasot olisivat yhdenmukaisia unionissa nykyisin noudatettavien turvallisuuskäytäntöjen kanssa. (1) EYVL C 185, 14.8.1975, s. 1. (2) EYVL C 172, 8.7.1992, s. 2. (3) KOM(93) 649 lopullinen.